ผู้ว่าราชการกรุงเทพมหานคร นำข้าราชการและประชาชนทำบุญตักบาตรพระสงฆ์ 99 รูป เทิดพระเกียรติสมเด็จพระเจ้าตากสินมหาราช
ผู้ว่าราชการกรุงเทพมหานคร นำข้าราชการและประชาชนทำบุญตักบาตรพระสงฆ์ 99 รูป เทิดพระเกียรติสมเด็จพระเจ้าตากสินมหาราช   เนื่องในโอกาสวันคล้ายวันปราบดาภิเษกพล.ต.อ.อัศวิน ขวัญเมือง ผู้ว่าราชการกรุงเทพมหานคร เป็นประธานพิธีเจริญพระพุทธมนต์ โดยพระราชาคณะ จำนวน 10 รูป พิธีทำบุญตักบาตรพระสงฆ์ จำนวน 99 รูป และพิธีสวดสดุดีทำนองสรภัญญะ ณ ลานพระบรมราชานุสาวรีย์สมเด็จพระเจ้าตากสินมหาราช (วงเวียนใหญ่) เขตธนบุรี จากนั้นได้มีพิธีบวงสรวงดวงพระวิญญาณสมเด็จพระเจ้าตากสินมหาราชและพิธีอัญเชิญพระบรมสาทิสลักษณ์สมเด็จพระเจ้าตากสินมหาราช จากวัดอรุณราชวรารามราชวรมหาวิหาร มาประดิษฐาน ณ แท่นประดิษฐานถนนลาดหญ้า เขตคลองสาน และพิธีวางพานพุ่มถวายราชสักการะ ณ ลานพระบรมราชานุสาวรีย์สมเด็จพระจ้าตากสินมหาราช ผู้ว่าราชการกรุงเทพมหานคร กล่าวว่า เนื่องด้วยวันที่ 28 ธันวาคมของทุกปี เป็นวันคล้ายวันปราบดาภิเษกของสมเด็จพระเจ้าตากสินมหาราช พระมหากษัตริย์ ผู้ทรงมีพระมหากรุณาธิคุณต่อปวงชนชาวไทยอย่างใหญ่หลวง ด้วยทรงกอบกู้เอกราชและรวบรวมผืนแผ่นดินให้เป็นปึกแผ่น อันเป็นการสร้างชาติไทยให้มั่นคงจวบจนปัจจุบัน ซึ่งงานเทิดพระเกียรติสมเด็จพระเจ้าตากสินฯ ครั้งนี้ เกิดขึ้นได้เพราะความร่วมมือร่วมใจของทุกภาคส่วน ซึ่งจัดต่อเนื่องเป็นครั้งที่ 43 โดยมีเป้าหมายเพื่อเทิดพระเกียรติองค์พระปฐมบรมกษัตริย์แห่งกรุงธนบุรี อีกทั้งยังเป็นการส่งเสริมการท่องเที่ยวทางวัฒนธรรม ตลอดจนปลูกจิตสำนึกให้ลูกหลานชาวไทยมีความภาคภูมิใจในรากฐานความเป็นไทย และหวังว่าการจัดงานในวันนี้จะเป็นการกระตุ้นเตือนให้ชาวไทยได้ร่วมรำลึกถึงพระมหากรุณาธิคุณของพระองค์ในการเสียสละเพื่อชาติและบ้านเมือง ตระหนักถึงความสำคัญของการเรียนรู้รักสามัคคี เพื่อร่วมกันรักษาและพัฒนาชาติไทยให้มีความเจริญก้าวหน้าต่อไปภายในงานมีการจัดแสดงนิทรรศการเทิดพระเกียรติฯ รวมถึงการบริการของหน่วยแพทย์เคลื่อนที่ของโรงพยาบาลตากสิน สำนักการแพทย์ การฝึกอบรมวิชาชีพระยะสั้น การจัดจำหน่ายผลิตภัณฑ์ของดีของชุมชนในเขตฝั่งธนบุรี และการจำหน่ายสินค้าอุปโภคบริโภคราคาประหยัด นอกจากนี้ ช่วงเวลา 16.00 น.– 24.00 น. จะมีการจัดกิจกรรมและมหรสพ การแสดงศิลปวัฒนธรรมเทิดพระเกียรติให้ชมฟรี ในบริเวณถนนลาดหญ้า เขตคลองสาน อาทิ การแข่งขันชกมวยเทิดพระเกียรติ การแสดงอุปรากรจีน การแสดงดนตรีลูกทุ่ง การแสดงเชิดสิงโต การแสดงของนักเรียนและนักศึกษา